
1 Δεκεμβρίου 2009

Για ουσιαστικό και άμεσο διάλογο

συμφώνησαν η υπουργός Παιδείας, δια Βίου Μάθησης και Θρησκευμάτων και ο Πρόεδρος του ΤΕΕ

Άμεσο και ουσιαστικό διάλογο για το σύνολο των θεμάτων της Τεχνικής Εκπαίδευσης στη χώρα μας, συμφώνησαν κατά τη συνάντηση που είχαν σήμερα ο Πρόεδρος, οι Αντιπρόεδροι και ο Γενικός Γραμματέας του ΤΕΕ Γιάννης Αλαβάνος, Μανώλης Δρακάκης, Χρήστος Σπίρτζης και Ηρακλής Δρούλιας, με την υπουργό Παιδείας, δια Βίου Μάθησης και Θρησκευμάτων Άννα Διαμαντοπούλου, του υφυπουργού Γιάννη Πανάρετου και του Γ.Γ. Βασίλειου Παπάζογλου, καθώς και υπηρεσιακών παραγόντων.
Το κύριο θέμα που θα τεθεί στο διάλογο είναι ένας νέος στρατηγικός σχεδιασμός ο οποίος επιβάλλεται για την κατάστρωση ενιαίου χάρτη για την τεχνική εκπαίδευση στη χώρα (ανώτατη τεχνική εκπαίδευση, τεχνική μεταλυκειακή, λυκειακή), σε συνδυασμό με το προαναγγελλόμενο από το Υπουργείο σχέδιο “Καποδίστριας” για τα Πανεπιστήμια.

Στο πλαίσιο αυτό το ΤΕΕ επιδιώκει να συζητηθούν τα επιμέρους θέματα, όπως:

· Η χωροταξική διάρθρωση των Σχολών (Γεωγραφική–Θεματική)

· Η ίδρυση νέων Σχολών ΑΕΙ

· Τα επαγγελματικά δικαιώματα αποφοίτων ελληνικών Σχολών, αλλά και Σχολών των κρατών της Ε.Ε. 

· Η ενσωμάτωση της Κοινοτικής Οδηγίας,36/2005, το προβλημάτων κολεγίων υπό το πρίσμα της υπεράσπισης του δημόσιου χαρακτήρα της Ανώτατης Εκπαίδευσης και της περιφρούρησης  της ασφάλειας και της ποιότητας του έργου των μελών του ΤΕΕ

· Η αναγνώριση των διπλωμάτων των Πολυτεχνείων και Πολυτεχνικών Σχολών και ως ισοδύναμου του master
· Η πρόσβαση στα  τεχνικά επαγγέλματα βάσει προσόντων γνώσης.

· Η πλήρωση θέσεων διδασκόντων στη Δευτεροβάθμια Εκπαίδευση από διπλωματούχους μηχανικούς, κ.α.

Να σημειωθεί ότι το ΤΕΕ, έχει ήδη προγραμματίσει στις 10 Δεκεμβρίου σύσκεψη των Πρυτάνεων των Πολυτεχνείων και των Κοσμητόρων Πολυτεχνικών Σχολών, προκειμένου να συζητηθούν τα περισσότερα από αυτά τα θέματα, μετά και από την απόφαση της τελευταίας κοινής 11ης Συνάντησης τους στην Ξάνθη (5-6/11/2009).

Κατά τη συνάντηση τονίστηκε η ανάγκη οι οποιεσδήποτε αποφάσεις για επιμέρους ζητήματα να μην δημιουργούν περαιτέρω στρεβλώσεις στην Τεχνική Εκπαίδευση ή να παγιοποιούν καταστάσεις που θα ακυρώνουν τις αναγκαίες και ουσιαστικές μεταρρυθμίσεις στο χώρο της παιδείας.

